Predkladacia správa

     Úrad priemyselného vlastníctva Slovenskej republiky predkladá do legislatívneho procesu návrh zákona o úžitkových vzoroch a o zmene a doplnení niektorých zákonov na základe plánu legislatívnych úloh vlády SR na rok 2007 (uznesenie vlády SR č. 10 z 10. januára 2007). 

     Platná právna úprava úžitkových vzorov, zákon č. 478/1992 Zb. o úžitkových vzoroch v znení neskorších predpisov, nie je už v súčasnosti vyhovujúca a nezodpovedá potrebám priemyselnoprávnej praxe (platná právna úprava nie je komplexná, pri mnohých inštitútoch odkazuje na aplikáciu patentového zákona a pod.).
     Cieľom predkladaného návrhu je vytvorenie novej komplexnej právnej úpravy úžitkových vzorov, ktorá síce v určitej miere čerpá z právnej úpravy platnej v súčasnosti, no súčasne zavádza, ako reakciu na doterajšie skúsenosti a prax v oblasti úžitkových vzorov, množstvo nových inštitútov ako aj postupov v konaní pred Úradom priemyselného vlastníctva Slovenskej republiky, a to so zámerom „zmodernizovania“ inštitútu úžitkového vzoru a jeho „zatraktívnenia“ pre odbornú verejnosť, resp. možných prihlasovateľov a majiteľov úžitkových vzorov.
      Z hľadiska legislatívno-technického si rozsah navrhovaných zmien a úprav vyžiadal formu rekodifikácie súčasnej právnej úpravy.

     Návrh zahŕňa ucelenú  právnu úpravu týkajúcu sa úžitkových vzorov, vrátane ucelenej špeciálnej úpravy správneho konania pred ÚPV SR týkajúceho sa prihlášok úžitkových vzorov, resp. úžitkových vzorov (čl. I návrhu).
V článku II sa navrhuje vykonať zmeny v zákone NR SR č. 145/1995 Z. z. o správnych poplatkoch v znení neskorších predpisov, pričom  navrhované zmeny alebo doplnky sú v priamej súvislosti s inštitútom úžitkového vzoru, resp. inými predmetmi  priemyselných práv spadajúcich do kompetencie ÚPV SR.
Článok III predstavuje novelizáciu zákona č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení neskorších predpisov. K novelizácii patentového zákona sa síce primárne pristupuje z dôvodu vykonania potrebných úprav v súvislosti s novonavrhovanou koncepciou úžitkových vzorov; no väčšina navrhovaných zmien alebo doplnkov patentového zákona vyplýva zo záväzku SR aplikovať na konanie o patentových prihláškach a patentoch ustanovenia Dohovoru o patentovom práve (Oznámenie Ministerstva zahraničných vecí Slovenskej republiky č. 99/2005 Z. z. o pristúpení Slovenskej republiky k Dohovoru o patentovom práve), tzn. zo záväzku zosúladiť predmetné ustanovenia patentového zákona so znením Dohovoru o patentovom práve. Súčasne dochádza aj k odstráneniu niektorých nedostatkov v transpozícii smernice Európskeho parlamentu a Rady 98/44/ES zo 6. júla 1998 o právnej ochrane biotechnologických vynálezov; príčinu týchto nedostatkov treba hľadať v skutočnosti, že  pôvodná transpozícia  smernice bola vykonaná ešte v predvstupovom období, vo všeobecnom nedostatku skúseností s implementáciou komunitárnych predpisov v uvedenom období, ako aj s nemožnosťou v danom čase komplexne odkazovať na komunitárne právo. Účelom novelizácie patentového zákona je aj odstránenie niektorých problémov aplikačnej praxe, ako aj odstránenie legislatívno–technických nedostatkov.

     Predkladaný návrh zákona  nebude mať dopad na štátny rozpočet, rozpočty obcí a rozpočty vyšších územných celkov. Návrh zákona nebude mať ani iný finančný, ekonomický a environmentálny vplyv, ani vplyv na zamestnanosť a podnikateľské prostredie.

 Podľa legislatívnych pravidiel vlády SR návrh zákona bol predložený na medzirezortné pripomienkové konanie ministerstvám, ostatným ústredným orgánom štátnej správy Slovenskej republiky a ďalším pripomienkujúcim orgánom. K návrhu zákona bolo vznesených v rámci medzirezortného pripomienkového konania celkovo 69 pripomienok. Pripomienky, ktoré sa týkali legislatívno-technických a formálno-právnych aspektov predloženého materiálu boli zapracované do predloženého materiálu.

Materiál sa predkladá bez rozporov.

     Návrh predmetného zákona bol dňa 3. júla 2007 prerokovaný v Legislatívnej rade vlády Slovenskej republiky a uplatnené pripomienky sú v predkladanom návrhu zapracované.

     Návrh zákona je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná, s právom Európskej únie a právom Európskych spoločenstiev.

     Ministerstvo financií SR listom č. MF/16807/2007-81 z 15. mája 2007 vzalo na vedomie, že návrh zákona nebude mať finančný, ekonomický, environmentálny vplyv, a vplyv na zamestnanosť a podnikateľské prostredie.